Иштта дийцарш д1адоьлхуш а долуш, буьйса юкъал т1ехъяьллачу хенахь, цхьанне а дагахь доцург хилира. Хаьхкина бог1чу динахь ма-вогг1у атамана керта иккхира Эвтархойн Ахьмад, ши г1ат долчу ц1енойн балкона т1ехь чай а молуш, дийцарш деш 1аш болу тхьамданаш цец-акъ бевлла басира. Тийналла х1оьттира кертахь. И тайпа кеп кхузахь цкъа а цхьаммо а ялийна яцара. Ша комендант а цецваьллера оццул герзах доьттина ха юккъехула а ваьлла, цхьаммо топ а ца кхуссуш, герзех воьттина волу бере керта иккхича. Уьйт1арчу зезагийн клумби чохь зуз деш боллу моза хезара. Исмайлин Дуда велавелира. Цунна хаьара Эвтархойн Ахьмада цхьа сацам т1еэцний. Цо ша цкъа а юьхь1аьржа х1оттор воций а. Ткъа х1ун сацам бу-те и? Иза х1инца цкъа Аллах1 ша воцчунна ца хаьара! …